CELEX: 32014R0662
Language: lt
Date: 2014-05-15 00:00:00
Title: 2014 m. gegužės 15 d. Europos Parlamento ir Tarybos reglamentas (ES) Nr. 662/2014, kuriuo iš dalies keičiamas Reglamentas (ES) Nr. 525/2013, kiek tai susiję su Jungtinių Tautų bendrosios klimato kaitos konvencijos Kioto protokolo techniniu įgyvendinimu  Tekstas svarbus EEE

27.6.2014   
            
            
               LT
            
            
               Europos Sąjungos oficialusis leidinys
            
            
               L 189/155
            
         EUROPOS PARLAMENTO IR TARYBOS REGLAMENTAS (ES) Nr. 662/2014
   2014 m. gegužės 15 d.
   kuriuo iš dalies keičiamas Reglamentas (ES) Nr. 525/2013, kiek tai susiję su Jungtinių Tautų bendrosios klimato kaitos konvencijos Kioto protokolo techniniu įgyvendinimu
   (Tekstas svarbus EEE)
   EUROPOS PARLAMENTAS IR EUROPOS SĄJUNGOS TARYBA,
   atsižvelgdami į Sutartį dėl Europos Sąjungos veikimo, ypač į jos 192 straipsnio 1 dalį,
   atsižvelgdami į Europos Komisijos pasiūlymą,
   teisėkūros procedūra priimamo akto projektą perdavus nacionaliniams parlamentams,
   atsižvelgdami į Europos ekonomikos ir socialinių reikalų komiteto nuomonę (1),
   pasikonsultavę su Regionų komitetu,
   laikydamiesi įprastos teisėkūros procedūros (2),
   kadangi:
   
               (1)
            
            
               2012 m. gruodžio 8 d. aštuntojoje sesijoje Jungtinių Tautų bendrosios klimato kaitos konvencijos (toliau - JTBKKK) Šalių konferencijoje, laikomoje Kioto protokolo Šalių susirinkimu, priimtas Dohos pakeitimas, kuriuo nustatytas Kioto protokolo antrasis įsipareigojimų laikotarpis, kuris prasideda 2013 m. sausio 1 d. ir baigiasi 2020 m. gruodžio 31 d. (toliau – Dohos pakeitimas);
            
         
               (2)
            
            
               Kioto protokolo 4 straipsnyje numatyta galimybė Šalims drauge vykdyti jų įsipareigojimus pagal Kioto protokolo 3 straipsnį. Dohos pakeitimo priėmimo metu Sąjunga bei jos valstybės narės kartu su Kroatija ir Islandija nurodė, kad Sąjungos, jos valstybių narių, Kroatijos ir Islandijos kiekybiniai įsipareigojimai riboti ir mažinti išmetamų teršalų kiekį Kioto protokolo antruoju įsipareigojimų laikotarpiu grindžiami susitarimu, kad jie bus vykdomi drauge pagal Kioto protokolo 4 straipsnį. Tas pareiškimas nurodytas Konferencijos ataskaitoje ir jį 2012 m. gruodžio 17 d. patvirtino Taryba;
            
         
               (3)
            
            
               pagal Kioto protokolą Šalys, kurios susitaria drauge vykdyti įsipareigojimus pagal Kioto protokolo 3 straipsnį, turi tame susitarime nurodyti kiekvienai iš jų paskirtą atitinkamą išmetamų teršalų kiekį. Pagal Kioto protokolą susitarimo drauge vykdyti įsipareigojimus šalys priėmimo dokumentų deponavimo dieną turi JTBKKK sekretoriatui pateikti to susitarimo sąlygas;
            
         
               (4)
            
            
               siekiant sudaryti Dohos pakeitimą ir įgyvendinti susijusius JTBKKK Šalių konferencijos, kuri laikoma Kioto protokolo Šalių susirinkimu, sprendimus bei susitarimą drauge vykdyti įsipareigojimus, reikės nustatyti tam tikras taisykles, kad būtų užtikrintas Kioto protokolo antrojo įsipareigojimų laikotarpio techninis įgyvendinimas Sąjungoje, be kita ko, perėjimas nuo pirmojo įsipareigojimų laikotarpio prie antrojo įsipareigojimų laikotarpio, kad būtų sudarytos sąlygos veiksmingai taikyti susitarimą drauge vykdyti įsipareigojimus ir būtų užtikrintas jo suderinimas su Sąjungos apyvartinių taršos leidimų prekybos sistema (toliau - ES ATLPS), nustatyta Europos Parlamento ir Tarybos direktyva 2003/87/EB (3) ir Europos Parlamento ir Tarybos sprendimu 406/2009/EB (4);
            
         
               (5)
            
            
               Kioto protokolo pirmuoju įsipareigojimų laikotarpiu tarptautiniu mastu sutarti išmetamųjų teršalų ir vienetų apskaitos bei tvarkymo reikalavimai, taip pat bendras Sąjungos ir jos valstybių narių įsipareigojimų vykdymas buvo įgyvendinti pagal Europos Parlamento ir Tarybos sprendimą 280/2004/EB (5), Komisijos reglamentą (EB) Nr. 2216/2004 (6) bei Komisijos reglamentą Nr. (ES) 920/2010 (7). Reglamentai (EB) Nr. 2216/2004 ir (ES) Nr. 920/2010 pakeisti Komisijos reglamentu (ES) Nr. 389/2013 (8), į kurį įtrauktos vienetų tvarkymo nuostatos, susijusios su ES ATLPS ir Sprendimo Nr. 406/2009/EB įgyvendinimu bei pagal juos vykdoma veikla. Neseniai priimtame Europos Parlamento ir Tarybos reglamente (ES) Nr. 525/2013 (9), kuriuo panaikintas ir pakeistas Sprendimas Nr. 280/2004/EB, nėra teisinio pagrindo, kad Komisija galėtų priimti būtinas Kioto protokolo antrojo įsipareigojimų laikotarpio techninio įgyvendinimo taisykles laikantis Dohos pakeitimo sąlygų, Šalių konferencijos, kuri laikoma Kioto protokolo JTBKKK šalių susirinkimu, sprendimų ir susitarimo drauge vykdyti įsipareigojimus;
            
         
               (6)
            
            
               jeigu valstybė narė yra labai nepalankioje padėtyje dėl konkrečių ir išimtinių aplinkybių, įskaitant apskaitos nenuoseklumą derinant Sąjungos teisės aktų įgyvendinimą su taisyklėmis, dėl kurių susitarta pagal Kioto protokolą, nedarant poveikio valstybės narės įsipareigojimų pagal Sprendimą Nr. 406/2009/EB vykdymui, Komisija, atsižvelgdama į turimų vienetų skaičių Kioto protokolo antrojo įsipareigojimų laikotarpio pabaigoje, turėtų priimti priemones padėčiai ištaisyti perkeliant Sąjungos registre turimus patvirtintus išmetamųjų teršalų mažinimo vienetus (toliau - PTMV), išmetamųjų teršalų mažinimo vienetus (toliau - TMV) ar nustatytosios šiltnamio efektą sukeliančių dujų normos vienetus (toliau - NNV) į tos valstybės narės registrą;
            
         
               (7)
            
            
               siekiant užtikrinti vienodas Reglamento (ES) Nr. 525/2013 10 straipsnio 7 dalies įgyvendinimo sąlygas, Komisijai turėtų būtų suteikti įgyvendinimo įgaliojimai. Tais įgaliojimais turėtų būti naudojamasi laikantis Europos Parlamento ir Tarybos reglamento (ES) Nr. 182/2011 (10);
            
         
               (8)
            
            
               JTBKKK Šalių konferencijos, kuri tuo pačiu yra ir Kioto protokolo Šalių susirinkimas, sprendimu 1/CMP.8 (toliau - Sprendimas 1/CMP.8) iš dalies pakeistos taisyklės, pagal kurias nustatoma, ar įvykdyti dalyvavimo lanksčiuosiuose mechanizmuose Kioto protokolo antruoju įsipareigojimų laikotarpiu reikalavimai. Jame taip pat nustatytos pirmojo įsipareigojimo laikotarpio vienetų perkėlimo į antrąjį įsipareigojimų laikotarpį apribojimai ir į jį įtrauktas reikalavimas, kad kiekviena Šalis sukurtų ankstesnio laikotarpio pertekliaus rezervo sąskaitą. Be to, tame sprendime numatyta, kad turi būti sumokėtas mokestis, kuris sudaro 2 % pajamų, gautų pirmą kartą atlikus NNV tarptautinį perdavimą ir už bendrai įgyvendinamus projektus išduodant TMV, nedelsiant po to, kai prieš tai Šalių turėti NNV arba teršalų šalinimo vienetai (toliau - TŠV) konvertuojami į TMV. Dėl kitų Kioto protokolo antrojo įsipareigojimų laikotarpio įgyvendinimo taisyklių šiuo metu vyksta derybos;
            
         
               (9)
            
            
               deleguotuosiuose aktuose, kurie turi būti priimti pagal šį reglamentą, Komisija turėtų numatyti tarpuskaitą Kioto protokolo antrojo įsipareigojimų laikotarpio pabaigoje, pagal kurią po visų metinės išmetamųjų teršalų kvotos grynųjų perdavimų pagal Sprendimą Nr. 406/2009/EB ir visų apyvartinių taršos leidimų grynųjų perdavimų su trečiosiomis šalimis, dalyvaujančiomis ES ATLPS, kurios nėra susitarimo su Sąjunga bei jos valstybėmis narėmis drauge įgyvendinti įsipareigojimus šalys, perkeliamas atitinkamas NNV skaičius;
            
         
               (10)
            
            
               kitoje klimato kaitos konferencijoje, kuri vyks 2014 m. gruodžio mėn. Limoje, turėtų būti priimtos atitinkamos išmetamųjų teršalų apskaitą ir pažangą įgyvendinant įsipareigojimus reglamentuojančios tarptautinės taisyklės. Sąjunga bei jos valstybės narės turėtų dirbti su trečiosiomis šalimis siekdamos tai užtikrinti;
            
         
               (11)
            
            
               pagal Sprendimą 1/CMP.8, kuriame reikalaujama, kad šalys ne vėliau kaip 2014 m. iš naujo peržiūrėtų savo antrojo įsipareigojimų laikotarpio įsipareigojimus, galėtų būti apsvarstyta galimybė atšaukti tam tikrą kiekį NNV, PTMV ir TMV siekiant padidinti jų įsipareigojimų mastą;
            
         
               (12)
            
            
               siekiant nustatyti nuoseklias taisykles, kuriomis būtų užtikrintas Kioto protokolo antrojo įsipareigojimų laikotarpio techninis įgyvendinimas Sąjungoje, įskaitant perėjimą nuo pirmojo įsipareigojimų laikotarpio prie antrojo įsipareigojimų laikotarpio, sudarytos sąlygos veiksmingai drauge vykdyti Sąjungos, jos valstybių narių ir Islandijos antrojo įsipareigojimų laikotarpio įsipareigojimus ir užtikrintas suderinimas su ES ATLPS veikimu ir Sprendimu Nr. 406/2009/EB, pagal Sutarties dėl Europos Sąjungos veikimo 290 straipsnį Komisijai nuo Dohos pakeitimo sudarymo Sąjungos vardu dienos iki papildomo laikotarpio įsipareigojimams pagal Kioto protokolo antrąjį įsipareigojimų laikotarpį įgyvendinti pabaigos turėtų būti suteikti įgaliojimai priimti deleguotuosius aktus. Ypač svarbu, kad atlikdama parengiamąjį darbą Komisija tinkamai konsultuotųsi, taip pat ir su ekspertais. Atlikdama su deleguotaisiais aktais susijusį parengiamąjį darbą ir rengdama jų tekstus Komisija turėtų užtikrinti, kad atitinkami dokumentai būtų vienu metu, laiku ir tinkamai perduodami Europos Parlamentui ir Tarybai, taip pat užtikrinti jų atitiktį tarptautiniu mastu sutartiems apskaitos reikalavimams, Sąjungos, jos valstybių narių ir trečiųjų šalių pagal Kioto protokolo 3 ir 4 straipsnius sudarytam susitarimui drauge vykdyti įsipareigojimus ir atitinkamiems Sąjungos teisės aktams;
            
         
               (13)
            
            
               2012 m. kovo 9 d. Tarybos išvadose nurodyta, kad Sąjungos kiekiais nustatytas įsipareigojimas riboti ir mažinti išmetamuosius teršalus antruoju įsipareigojimų laikotarpiu nustatytas remiantis 2013–2020 m. Sąjungos leidžiamu bendru šiltnamio efektą sukeliančių dujų kiekiu pagal klimato kaitos ir energetikos dokumentų rinkinį, taip atspindint vienašališką Sąjungos įsipareigojimą iki 2020 m. šį kiekį sumažinti 20 %, ir todėl patvirtinama, kad laikantis šio požiūrio atskirų valstybių narių išmetamųjų teršalų mažinimo įsipareigojimai neturėtų viršyti jų įsipareigojimų, sutartų Sąjungos teisės aktuose;
            
         
               (14)
            
            
               turėtų būti užtikrintas JTBKKK arba Kioto protokolo organų atitinkamais sprendimais dėl TMV ir PTMV perkėlimo iš pirmojo įsipareigojimų laikotarpio į antrąjį nustatytų ribų laikymasis;
            
         
               (15)
            
            
               todėl Reglamentas (ES) Nr. 525/2013 turėtų būti atitinkamai iš dalies pakeistas,
            
         PRIĖMĖ ŠĮ REGLAMENTĄ:
   1 straipsnis
   Reglamentas (ES) Nr. 525/2013 iš dalies keičiamas taip:
   
               1.
            
            
               3 straipsnyje įterpiami šie punktai:
               „13a)   įsipareigojimų laikotarpio rezervas arba ĮLR– rezervas, sukurtas pagal Sprendimo 11/CMP.1 priedą arba kitus atitinkamus JTBKKK ar Kioto protokolo organų sprendimus;
               13b)   ankstesnio laikotarpio pertekliaus rezervas arba ALPR– sąskaita, sukurta pagal JTBKKK Šalių konferencijos, kuri yra ir Kioto protokolo Šalių susirinkimas, sprendimą 1/CMP.8 (toliau – Sprendimas 1/CMP.8) arba kitus atitinkamus JTBKKK ar Kioto protokolo organų sprendimus;
               13c)   susitarimas drauge įgyvendinti įsipareigojimus– Sąjungos, jos valstybių narių ir bet kurios trečiosios šalies pagal Kioto protokolo 4 straipsnį sudaryto susitarimo antruoju įsipareigojimų laikotarpiu drauge įgyvendinti įsipareigojimus pagal Kioto protokolo 3 straipsnį sąlygos;“;
            
         
               2.
            
            
               10 straipsnis iš dalies keičiamas taip:
               
                           a)
                        
                        
                           1 dalis papildoma šia pastraipa:
                           „Sąjunga ir valstybės narės, kiekviena savo atitinkamuose registruose, sukurtuose pagal pirmą pastraipą, tvarko savo atitinkamų Kioto protokolo antrajam įsipareigojimų laikotarpiui nustatytų vienetų apskaitą ir atlieka pirmoje pastraipoje nurodytus sandorius laikydamosi Sprendimo 1/CMP.8 arba kitų atitinkamų JTBKKK ar Kioto protokolo organų sprendimų ir susitarimo drauge įgyvendinti įsipareigojimus. Tuo tikslu Sąjunga ir kiekviena valstybė narė, kiekviena savo atitinkamuose registruose:
                           
                                       —
                                    
                                    
                                       sukuria ir tvarko šalių laikomų vienetų sąskaitas, įskaitant deponuojamąją sąskaitą, ir į tas šalių laikomų vienetų sąskaitas įrašo NNV kiekį, atitinkantį jų atitinkamas nustatytąsias normas Kioto protokolo antruoju įsipareigojimų laikotarpiu;
                                    
                                 
                                       —
                                    
                                    
                                       tvarko savo atitinkamuose registruose laikomų Kioto protokolo antrojo įsipareigojimų laikotarpio atitinkamai NNV, TŠV, TMV, PTMV, LPTMV ir IPTMV išdavimo, laikymo, perdavimo, įsigijimo, atšaukimo, nurašymo, pakeitimo arba galiojimo pabaigos pakeitimo apskaitą;
                                    
                                 
                                       —
                                    
                                    
                                       sukuria ir tvarko įsipareigojimų laikotarpio rezervą;
                                    
                                 
                                       —
                                    
                                    
                                       savo atitinkamuose registruose laikomus NNV, PTMV ir TVM perkelia iš pirmojo Kioto protokolo įsipareigojimų laikotarpio į antrąjį ir nustato ankstesnio laikotarpio pertekliaus rezervą bei tvarko ten laikomus NNV;
                                    
                                 
                                       —
                                    
                                    
                                       tvarko NNV ar TVM perkėlimo apskaitą kaip dalį pajamų, gautų išdavus TMV ir pirmą kartą atlikus tarptautinį NNV perdavimą.“;
                                    
                                 
                     
                           b)
                        
                        
                           papildoma šiomis dalimis:
                           „5.   Komisijai taip pat pagal 25 straipsnį suteikiami įgaliojimai priimti deleguotuosius aktus, kad naudojantis Sąjungos ir valstybių narių registrais būtų užtikrintas būtinas Kioto protokolo techninis įgyvendinimas pagal Sprendimą 1/CMP.8 ar kitus atitinkamus JTBKKK ar Kioto protokolo organų sprendimus ir susitarimą drauge įgyvendinti įsipareigojimus, laikantis 1 dalies.
                           6.   Komisijai taip pat pagal 25 straipsnį suteikiami įgaliojimai priimti deleguotuosius aktus, kuriais užtikrinama, kad:
                           
                                       —
                                    
                                    
                                       po visų metinės išmetamųjų teršalų kvotos grynųjų perdavimų pagal Sprendimą Nr. 406/2009/EB ir visų apyvartinių taršos leidimų grynųjų perdavimų su trečiosiomis šalimis, dalyvaujančiomis Sąjungoje pagal Direktyvą 2003/87/EB sukurtoje prekybos šiltnamio efektą sukeliančių dujų leidimais sistemoje, kurios nėra susitarimo drauge įgyvendinti įsipareigojimus šalys, atitinkamas NNV skaičius būtų perkeltas atliekant tarpuskaitą Kioto protokolo antrojo įsipareigojimų laikotarpio pabaigoje;
                                    
                                 
                                       —
                                    
                                    
                                       būtų atlikti tie sandoriai, kurie būtini norint suderinti JTBKKK arba Kioto protokolo organų sprendimais dėl TMV ir PTMV perkėlimo iš pirmojo Kioto protokolo įsipareigojimų laikotarpio į antrąjį nustatytų ribų taikymą su Direktyvos 2003/87/EB 11a straipsnio įgyvendinimu; tokie sandoriai nedaro poveikio valstybių narių galimybėms toliau perkelti TMV ir PTMV iš pirmojo įsipareigojimų laikotarpio į antrąjį kitais tikslais, jeigu neviršijamos TMV ir PTMV perkėlimo iš pirmojo Kioto protokolo įsipareigojimų laikotarpio į antrąjį ribos.
                                    
                                 7.   Kai valstybė narė yra labai nepalankioje padėtyje dėl konkrečių ir išimtinių aplinkybių, įskaitant apskaitos nenuoseklumą derinant Sąjungos teisės aktų įgyvendinimą su taisyklėmis, dėl kurių susitarta pagal Kioto protokolą, Komisija, atsižvelgdama į turimų vienetų skaičių Kioto protokolo antrojo įsipareigojimų laikotarpio pabaigoje, gali priimti priemones padėčiai ištaisyti. Tuo tikslu Komisijai suteikiami įgaliojimai priimti įgyvendinimo aktus, kuriais Sąjungos registre laikomi PTMV, TMV ir NNV perkeliami į tos valstybės narės registrą. Tie įgyvendinimo aktai priimami laikantis 26 straipsnio 2 dalyje nurodytos nagrinėjimo procedūros. Įgaliojimai priimti tuos įgyvendinimo aktus Komisijai suteikiami nuo Dohos pakeitimo sudarymo Sąjungos vardu dienos.
                           8.   Priimdama deleguotuosius aktus pagal 5 ir 6 dalis, Komisija užtikrina atitiktį Direktyvai 2003/87/EB ir Sprendimui 406/2009/EB ir tai, kad būtų nuosekliai įgyvendinami tarptautiniu mastu sutarti apskaitos reikalavimai, optimaliai užtikrinamas skaidrumas ir tikslumas Sąjungai ir valstybėms narėms atliekant NNV, TŠV, TMV, PTMV, LPTMV ir IPTMV apskaitą, kartu kiek įmanoma vengiant administracinės naštos ir išlaidų, įskaitant susijusias su pajamų mokesčiu ir informacinių technologijų plėtojimu bei technine priežiūra. Ypač svarbu, kad Komisija vadovautųsi savo įprasta praktika ir prieš priimdama tuos deleguotuosius aktus konsultuotųsi su ekspertais, įskaitant valstybių narių ekspertus.“;
                        
                     
         
               3.
            
            
               11 straipsnis papildomas šia dalimi:
               „3.   Kioto protokolo antrojo įsipareigojimų laikotarpio pabaigoje Sąjunga ir valstybės narės, laikydamosi Sprendimo 1/CMP.8 ar kitų atitinkamų JTBKKK ar Kioto protokolo organų sprendimų ir susitarimo drauge įgyvendinti įsipareigojimus, kiekviena iš savo atitinkamų registrų nurašo NNV, TŠV, TMV, PTMV, LPTMV ar IPTMV, atitinkančius išmetamus šiltnamio efektą sukeliančių dujų kiekius, susijusius su šaltiniais ir šalinimu absorbentais, kuriems taikomos jų atitinkamos nustatytosios normos.“;
            
         
               4.
            
            
               25 straipsnis iš dalies keičiamas taip:
               
                           a)
                        
                        
                           2 dalies pirmas sakinys pakeičiamas taip:
                           „6 ir 7 straipsniuose bei 10 straipsnio 4 dalyje nurodyti įgaliojimai priimti deleguotuosius aktus Komisijai suteikiami penkerių metų laikotarpiui nuo 2013 m. liepos 8 d.“;
                        
                     
                           b)
                        
                        
                           įterpiama ši dalis:
                           „2a.   10 straipsnio 5 ir 6 dalyse nurodyti įgaliojimai priimti deleguotuosius aktus Komisijai suteikiami nuo Kioto protokolo Dohos pakeitimo sudarymo Sąjungos vardu dienos iki papildomo laikotarpio įsipareigojimams pagal Kioto protokolo antrąjį įsipareigojimų laikotarpį įgyvendinti pabaigos.“;
                        
                     
         
               5.
            
            
               26 straipsnis papildomas šia dalimi:
               „3.   10 straipsnio 7 dalies atveju, jei komitetas nuomonės nepateikia, Komisija įgyvendinimo akto projekto nepriima ir taikoma Reglamento (ES) Nr. 182/2011 5 straipsnio 4 dalies trečia pastraipa.“
            
         2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2014 m. gegužės 15 d.
      
         
            Europos Parlamento vardu
         
         
            Pirmininkas
         
         M. SCHULZ
      
      
         
            Tarybos vardu
         
         
            Pirmininkas
         
         D. KOURKOULAS
      
   
   
      (1)  2014 m. vasario 26 d. nuomonė (dar nepaskelbta Oficialiajame leidinyje).
   
      (2)  2014 m. balandžio 16 d. Europos Parlamento pozicija (dar nepaskelbta Oficialiajame leidinyje) ir 2014 m. gegužės 13 d. Tarybos sprendimas.
   
      (3)  2003 m. spalio 13 d. Europos Parlamento ir Tarybos direktyva 2003/87/EB, nustatanti šiltnamio efektą sukeliančių dujų emisijos leidimų sistemą Bendrijoje ir iš dalies keičianti Tarybos direktyvą 96/61/EB (OL L 275, 2003 10 25, p. 32).
   
      (4)  2009 m. balandžio 23 d. Europos Parlamento ir Tarybos sprendimas Nr. 406/2009/EB dėl valstybių narių pastangų mažinti jų šiltnamio efektą sukeliančių dujų emisijas, Bendrijai siekiant įvykdyti įsipareigojimus iki 2020 m. sumažinti šiltnamio efektą sukeliančių dujų emisijas (OL L 140, 2009 6 5, p. 136).
   
      (5)  2004 m. vasario 11 d. Europos Parlamento ir Tarybos reglamentas Nr. 280/2004/EB dėl šiltnamio efektą sukeliančių dujų emisijos Bendrijoje monitoringo mechanizmo ir Kioto protokolo įgyvendinimo (OL L 49, 2004 2 19, p. 1).
   
      (6)  2004 m. gruodžio 21 d. Komisijos reglamentas (EB) Nr. 2216/2004 dėl standartizuotos ir apsaugotos registrų sistemos sutinkamai su 2003/87/EB Europos Parlamento ir Tarybos direktyva ir 280/2004/EB Europos Parlamento ir Tarybos sprendimu (OL L 386, 2004 12 29, p. 1).
   
      (7)  2010 m. spalio 7 d. Komisijos reglamentas (ES) Nr. 920/2010, kuriuo pagal Europos Parlamento ir Tarybos direktyvą 2003/87/EB ir Europos Parlamento ir Tarybos sprendimą 280/2004/EB nustatomas Sąjungos apyvartinių taršos leidimų prekybos sistemos laikotarpio, kuris baigiasi 2012 m. gruodžio 31 d., Sąjungos registras (OL L 270, 2010 10 14, p. 1).
   
      (8)  2013 m. gegužės 2 d. Komisijos reglamentas (ES) Nr. 389/2013, kuriuo pagal Europos Parlamento ir Tarybos direktyvą 2003/87/EB ir Europos Parlamento ir Tarybos sprendimus Nr. 280/2004/EB ir Nr. 406/2009/EB įsteigiamas Sąjungos registras ir panaikinami Komisijos reglamentai (ES) Nr. 920/2010 ir Nr. 1193/2011 (OL L 122, 2013 5 3, p. 1).
   
      (9)  2013 m. gegužės 21 d. Europos Parlamento ir Tarybos reglamentas (ES) Nr. 525/2013 dėl šiltnamio efektą sukeliančių dujų išmetimo stebėsenos bei ataskaitų ir kitos su klimato kaita susijusios nacionalinio bei Sąjungos lygmens informacijos teikimo mechanizmo ir kuriuo panaikinamas Sprendimas Nr. 280/2004/EB (OL L 165, 2013 6 18, p. 13).
   
      (10)  2011 m. vasario 16 d. Europos Parlamento ir Tarybos reglamento (ES) Nr. 182/2011, kuriuo nustatomos valstybių narių vykdomos Komisijos naudojimosi įgyvendinimo įgaliojimais kontrolės mechanizmų taisyklės ir bendrieji principai (OL L 55, 2011 2 28, p. 13).